ไฟแนนซ์ทูเดย์
คณะรัฐมนตรี (ครม.) ไฟเขียว ประสิทธิ์ สืบชนะ ผู้ตรวจราชการ กระทรวงการคลัง นั่งเป็นกรรมการธนาคารออมสิน
19 ส.ค. 2554

คณะรัฐมนตรี (ครม.) ไฟเขียว ประสิทธิ์ สืบชนะ ผู้ตรวจราชการ กระทรวงการคลัง นั่งเป็นกรรมการธนาคารออมสิน 
ถือว่าเป็นหนึ่งในผู้ชิงเก้าอี้อธิบดีกรมธนารักษ์ในการโยกย้ายครั้งหน้า ด้านกฤษฎา อุทยานิน หลังจากนั่งที่ปรึกษา 10 ที่สำนักงานเศรษฐกิจการคลัง (สศค.) มานาน ก็ได้นั่งเป็นผู้ตรวจราชการอย่างเต็มตัว เตรียมมีลุ้นเปลี่ยนตำแหน่งใหญ่เหมือนกัน




...ไม่รู้ว่า วรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่อม กรณ์ จาติกวณิช รมว.คลัง อย่างไร ทำให้โครงการสินเชื่อบ้าน 0% ลดวงเงินจาก 5 หมื่นล้านบาท เหลือ 2.5 หมื่นล้านบาท
...ขณะที่ผลการดำเนินงาน ธอส. สิ้นสุดวันที่ 31 มี.ค. 2554 มีกำไรสุทธิ 2,294 ล้านบาท เพิ่มขึ้น 53.27% ธนาคารสามารถปล่อยสินเชื่อใหม่ทั้งสิ้น 3.32 หมื่นบัญชี เป็นเงิน 2.29 หมื่นล้านบาท จากเป้าสินเชื่อทั้งปี 9.9 หมื่นล้านบาท ส่งผลให้ยอดสินเชื่อคงค้างอยู่ที่ 6.62 แสนล้านบาท เพิ่มจากช่วงเดียวกันปีก่อน 1.06 หมื่นล้านบาท สำหรับโครงการบ้านหลังแรกวงเงิน 2.5 หมื่นล้านบาทนั้น คาดว่าจะให้รวมในเป้าหมายการปล่อยสินเชื่อของปีนี้ 
รวมทั้งมียอดสินทรัพย์รวมทั้งสิ้น 6.85 แสนล้านบาท เพิ่มขึ้น 0.91% ส่วนเงินฝากธนาคารมียอดเงินฝากรวม 5.46 แสนล้านบาท เพิ่มขึ้น 0.07% มีหนี้ที่ไม่ก่อให้เกิดรายได้ (NPL) ที่ไม่รวมหนี้ส่วนขาด จำนวน 4.92 หมื่นล้านบาท คิดเป็น 7.63% ของยอด สินเชื่อรวม ลดลง 903 ล้านบาท หรือลดลง 1.80% ทั้งนี้เนื่องจากประสิทธิภาพในการบริหารจัดการหนี้ที่ไม่ก่อให้เกิดรายได้ โดยตั้งเป้าหมายว่าจะลด NPL ให้อยู่ที่ระดับ 4.8 หมื่นล้านบาท หรือคิดเป็น 7.22 % ณ สิ้นปี 2554 
ขณะที่ทรัพย์สินที่ไม่ก่อให้เกิดรายได้ (NPA) คงเหลือจำนวน 5,615 ล้านบาท ลดลง 13.20% โดยในไตรมาสแรกธนาคารสามารถจำหน่ายทรัพย์ NPA ได้ทั้งสิ้น 708 ล้านบาท
...ขณะที่ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ผลักดันการขึ้นเงินเดือนพนักงานได้สำเร็จ ก็ต้องนำพนักงานธนาคารทำงานหนักสนองนโยบายรัฐต่อไป ทั้งโครงการสินเชื่อปุ๋ย ประกันรายได้ และประกันภัยพืชผล
หลังจากโครงสร้างภาษีรถยนต์ยังไม่ผ่าน ครม. ยกแรก ทำให้ พงษ์ภาณุ เศวตรุนทร์ อธิบดีกรมสรรพสามิต ยังต้องเหนื่อยโชว์ฝีมือเรื่องนี้อีกยาว อย่างที่รู้กันธุรกิตผลประโยชน์แสนล้าน และคาบเกี่ยวหลายกระทรวง ทำอะไรแต่ละที่ไม่ง่ายแน่ๆ